विकास दर 8.2 फीसदी रहेगी : रंगराजन  
रंगराजन की अध्यक्षता वाली परिषद ने कहा कि पिछले वर्ष की तुलना में चालू वित्त वर्ष में कृषि और उद्योग की विकास दर कम रहेगी।
चालू वित्त वर्ष के अंत तक महंगाई की दर 6.5 फीसदी पर आ जाने का अनुमान जताते हुए प्रधानमंत्री की आर्थिक सलाहकार परिषद ने सोमवार को वर्ष 2011-12 में विकास की दर 8.2 फीसदी रहने का अनुमान जताया।  रिजर्व बैंक के पूर्व गर्वनर सी रंगराजन की अध्यक्षता वाली परिषद ने कहा कि पिछले वर्ष की तुलना में चालू वित्त वर्ष में कृषि और उद्योग की विकास दर कम रहेगी, जबकि सेवा क्षेत्र में तेज वृद्धि होगी।  परिषद ने कहा, "8.2 फीसदी की अनुमानित विकास दर हालांकि पिछले साल की विकास दर से कम है लेकिन वर्तमान वैश्विक स्थिति को देखते हुए इसे उच्च और सम्मानित दर माना जाना चाहिए।" पिछले वित्त वर्ष सकल घरेलू उत्पाद (जीडीपी) में विकास दर 8.5 फीसदी थी जबकि वर्ष 2009-10 में विकास की दर आठ फीसदी थी।